ARA: Fuq l-għatba tal-eżamijiet – il-klassijiet armati u l-iskeda fil-posta
Imtella' Awwissu 18, 2020 - Aġġornata 18 Ta' Awwissu, 2020 7:55pm Biex tinżamm id-distanza soċjali bejn mejda u oħra waqt l-eżamijiet tal-O u l-A levels, il-Ministru għall-Edukazzjoni Owen Bonnici qal lil TVM li kellhom jiżdiedu l-postijiet għal dsatax-il skola differenti. Dan hekk kif l-awtoritajiet qed jieħdu l-miżuri meħtieġa biex f'kull klassi jkun hemm inqas studenti bħala parti mill-miżuri biex jikkontrollaw it-tixrid tal-COVID-19. TVM daħal fil-klassijiet fejn se jsiru l-eżamijiet u ta ħarsa lejn l-miżuri li se jittieħdu. Fadal biss 11-il jum sabiex l-ewwel minn kważi tmint elef student jibdew jagħmlu l-eżamijiet tal-O u l-A levels. Għalkemm 4 xhur iktar tard mis-soltu, it-tħejjijiet għall-eżamijiet għaddejjin ġmielhom, fost l-oħrajn biex jiġu rispettati l-miżuri bi protezzjoni għas-saħħa tal-istudenti. Id-direttur eżekuttiv tal-bord tal-Matsec, Dario Pirotta, qal li mit-Tlieta, bdew jintbgħatu fid-djar it-timetables lill-istudenti wara li kellu jsir tibdil biex ikun żgurat li jittieħdu l-miżuri li jnaqqsu t-tixrid tal-COVID-19. "It-timetables tal-matrikola qegħdin fil-ħosta llum stess. Tal-kandidati li se jagħmlu is-SEC se jintbgħatu aktar tard din il-ġimgħa. Dil-ġimgħa ħa jkunu ntbagħatu kollha, li fihom hemm struzzjonijiet li jsegwu l-istudenti, fejn iridu jmorru u s-suġġetti għal xiex applikaw," spjega Dario Pirotta, Direttur Eżekuttiv tal-bord tal-MATSEC. Crew ta' TVM daħal f' waħda mill-klassijiet fil-Junior College li hi armata biex mill-ġimgħa d-dieħla jibdew isiru l-eżamijiet tal-MATSEC. Din il-klassi tesa' 60 student u normalment għall-eżamijiet joqgħodu 30 student. Minħabba l-miżuri tal-COVID-19 se jpoġġu biss 15-il student fejn is-siġġijiet jinsabu fuq l-imwejjed. L-imwejjed l-oħra fejn hawn distanza ta' 2 metri minn student għall ieħor se jinżammu vojta biex tinżamm id-distanza soċjali. Il-Ministru għall-Edukazzjoni Owen Bonnici qal li biex tinżamm id-distanza soċjali bejn mejda u oħra, kellhom jiżdiedu il-postijiet fejn isiru l-eżamijiet, li issa se jsiru f'sittax-il skola differenti. Spjega wkoll miżuri oħrajn li jridu jsiru f'dawn iċ-ċirkustanzi bla preċedent. "Il-kunċett li jilbsu l-maskra waqt li deħlin u ħerġin; waqt l-eżami, mhix mandatorja li jilbsuha imma nagħtu l-parir li kemm jista' jkun jilbsuha," qal il-Ministru Bonnici. Kif kien jiġri fis-snin ta' qabel, Dr Bonniċi qal li f'każ li student ikun ma jiflaħx ma jitħalliex jidħol għall-eżami, filwaqt li mhux se jkun permess li jidħlu studenti li jirriżultaw li għandhom it-temperatura għolja meta din tkun qed tittieħed fl-entratura tal-iskola. Irrefera għal żewġ miżuri maħsuba għal studenti fi kwarantina mandatorja. "Fejn jidħlu studenti li applikaw biex immorru f'korsijiet fejn hemm special entry requirements bħall-medicina, dawk li jinsabu kwarantina mandatorja imma mgħandhomx il-COVID-19, imur l-invigilator id-dar u jagħmlu l-eżami d-dar. Il-bqija tal-istudenti se jkunu jistgħu jidħlu l-università xorta bħala probationary students u dak l-eżami jagħmluh fis-sessjonijiet sussegwenti." Fi stqarrija l-università qalet li dawn il-miżuri japplikaw biss għal dawk li jkunu mitluba mill-awtorità tas-saħħa biex joqgħodu fi kwarantina mandatorja u mhux għal dawk li ma jattendux għall-eżami jew għax ikunu ma jifilħux.